title: Decizia Consiliului din 29 noiembrie 2010 privind semnarea, în numele Uniunii Europene, și aplicarea cu titlu provizoriu a Protocolului de stabilire a posibilităților de pescuit și a contribuției financiare prevăzute de Acordul de parteneriat în sectorul pescuitului între Comunitatea Europeană și Uniunea Comorelor

text:
               18.12.2010

               RO

               Jurnalul Oficial al Uniunii Europene

               L 335/1

         DECIZIA CONSILIULUI
   din 29 noiembrie 2010
   privind semnarea, în numele Uniunii Europene, și aplicarea cu titlu provizoriu a Protocolului de stabilire a posibilităților de pescuit și a contribuției financiare prevăzute de Acordul de parteneriat în sectorul pescuitului între Comunitatea Europeană și Uniunea Comorelor
   (2010/783/UE)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 43, coroborat cu articolul 218 alineatul (5),
   având în vedere propunerea Comisiei Europene,
   întrucât:

               (1)

               La 5 octombrie 2006, Consiliul a adoptat Regulamentul (CE) nr. 1563/2006 privind încheierea Acordului de parteneriat în sectorul pescuitului între Comunitatea Europeană și Uniunea Comorelor (1).

               (2)

               Protocolul anexat acordului menționat expiră la 31 decembrie 2010.

               (3)

               Uniunea Europeană a negociat cu Uniunea Comorelor (denumită în continuare „Comorele”) un nou protocol, prin care navelor UE li se acordă posibilități de pescuit în apele asupra cărora Comorele dețin suveranitatea sau jurisdicția în domeniul pescuitului. Pentru a asigura continuarea activităților de pescuit ale navelor UE, articolul 13 din noul protocol prevede că acesta va fi aplicat cu titlu provizoriu.

               (4)

               La încheierea negocierilor, noul protocol a fost parafat la 21 mai 2010, fiind modificat printr-un schimb de scrisori la 16 septembrie 2010.

               (5)

               Este oportun ca noul protocol să fie semnat și să fie aplicat cu titlu provizoriu sub rezerva finalizării procedurilor necesare pentru încheierea acestuia,

         ADOPTĂ PREZENTA DECIZIE:
   Articolul 1
   Semnarea Protocolului de stabilire a posibilităților de pescuit și a contribuției financiare prevăzute de Acordul de parteneriat în sectorul pescuitului între Comunitatea Europeană și Uniunea Comorelor este aprobată în numele Uniunii Europene, sub rezerva încheierii protocolului în cauză.
   Textul protocolului se anexează la prezenta decizie.
   Articolul 2
   Președintele Consiliului este autorizat să numească persoana (persoanele) împuternicită (împuternicite) să semneze protocolul în numele Uniunii Europene, sub rezerva încheierii sale.
   Articolul 3
   Protocolul se aplică cu titlu provizoriu în conformitate cu articolul 13 din acesta, în așteptarea finalizării procedurilor necesare pentru încheierea sa.
   Articolul 4
   Prezenta decizie intră în vigoare în ziua adoptării.

      Adoptată la Bruxelles, 29 noiembrie 2010.

            Pentru Consiliu

            Președintele

         K. PEETERS

      (1)  JO L 290, 20.10.2006, p. 6.
    ---documentbreak---

               18.12.2010

               RO

               Jurnalul Oficial al Uniunii Europene

               L 335/3

         PROTOCOL
   de stabilire a posibilităților de pescuit și a contribuției financiare prevăzute de Acordul de parteneriat în sectorul pescuitului între Comunitatea Europeană și Uniunea Comorelor
   Articolul 1
   Perioada de aplicare și posibilitățile de pescuit
   (1)   Pentru o perioadă de 3 ani, posibilitățile de pescuit acordate navelor Uniunii Europene în temeiul articolului 5 din Acordul de parteneriat în sectorul pescuitului sunt stabilite după cum urmează:

               —

               nave de pescuit ton cu plasă-pungă: 45 de nave;

               —

               nave de pescuit cu paragate plutitoare: 25 de nave.

         (2)   Alineatul (1) se aplică sub rezerva dispozițiilor articolelor 5, 6, 8 și 9 din prezentul protocol.
   Articolul 2
   Contribuția financiară – Modalități de plată
   (1)   Pentru perioada menționată la articolul 1, contribuția financiară menționată la articolul 7 din Acordul de parteneriat în sectorul pescuitului este de 1 845 750 EUR.
   (2)   Contribuția financiară include:

               (a)

               o sumă anuală de acces la Zona economică exclusivă a Uniunii Comorelor în valoare de 315 250 EUR, care corespunde unui tonaj de referință de 4 850 de tone pe an; și

               (b)

               o sumă specifică de 300 000 EUR pe an, pentru sprijinirea și implementarea politicii sectoriale în domeniul pescuitului a Uniunii Comorelor.

         (3)   Alineatul (1) se aplică sub rezerva dispozițiilor articolelor 3, 4, 5 și 6 din prezentul protocol și ale articolelor 12 și 13 din acord.
   (4)   Uniunea Europeană va vărsa contribuția financiară menționată la alineatul (1) în tranșe de 615 250 EUR pe an pe durata de aplicare a prezentului protocol, corespunzând totalului sumelor anuale menționate la alineatul (2) literele (a) și (b).
   (5)   În cazul în care cantitatea totală de capturi ale navelor Uniunii Europene în apele comoriene depășește 4 850 tone pe an, suma totală a contribuției financiare anuale este mărită cu 65 EUR pe tonă suplimentară capturată. Cu toate acestea, suma anuală totală plătită de către Uniunea Europeană nu poate depăși dublul sumei prevăzute la alineatul (2) litera (a) (630 500 EUR). Atunci când cantitățile capturate de navele Uniunii Europene depășesc cantitățile corespunzătoare dublului sumei anuale totale, suma datorată pentru cantitatea care depășește această limită se plătește în anul următor.
   (6)   Plata se efectuează pentru primul an cel târziu în termen 30 de zile de la intrarea în vigoare a protocolului și pentru anii următori cel târziu la data aniversară a prezentului protocol.
   (7)   Destinația contribuției financiare menționate la alineatul (2) litera (a) ține de competența exclusivă a autorităților comoriene.
   (8)   Integralitatea contribuției financiare menționate la articolul 2 alineatul (2) din prezentul protocol trebuie vărsată într-un cont al Trezoreriei Publice deschis la Banca centrală a Uniunii Comorelor, Banque Centrale des Comores.
   (9)   Din acest cont, suma corespunzătoare contribuției financiare menționate la articolul 2 litera (b) va fi transferată în contul TR 5006, deschis la banca centrală de către ministrul responsabil cu activitățile de pescuit.
   Articolul 3
   Promovarea unui pescuit responsabil și sustenabil în apele comoriene
   (1)   Cel târziu la trei luni de la intrarea în vigoare a prezentului protocol, părțile vor conveni, în cadrul comisiei mixte prevăzute la articolul 9 din Acordul de parteneriat în sectorul pescuitului, asupra unui program sectorial multianual și a normelor de aplicare ale acestuia care reglementează:

               —

               liniile directoare anuale și multianuale pentru utilizarea contribuției financiare prevăzute la articolul 2 alineatul (2) litera (b);

               —

               obiectivele anuale și multianuale de atins în vederea introducerii, în timp, a pescuitului responsabil și sustenabil, ținând seama de prioritățile exprimate de Uniunea Comorelor în politica națională în domeniul pescuitului și în alte politici care privesc sau influențează introducerea pescuitului responsabil și sustenabil;

               —

               criteriile și procedurile de evaluare a rezultatelor obținute în fiecare an.

         (2)   Orice modificări propuse la programul sectorial multianual trebuie aprobate de ambele părți în cadrul comisiei mixte.
   (3)   În fiecare an Uniunea Comorelor poate adăuga, dacă este necesar, o sumă suplimentară la partea din contribuția financiară prevăzută la articolul 2 alineatul (2) litera (b) în vederea implementării programului multianual. Această sumă se comunică Uniunii Europene.
   (4)   În cazul în care evaluarea anuală a progreselor înregistrate în implementarea programului sectorial multianual justifică acest lucru, Comisia Europeană își rezervă dreptul de a reduce, după consultarea celor două părți în cadrul comisiei mixte, partea din contribuția financiară prevăzută la articolul 2 alineatul (2) litera (b) din protocol în vederea adaptării sumei alocate implementării programului în funcție de rezultate.
   Articolul 4
   Cooperarea științifică pentru pescuitul responsabil
   (1)   Părțile se angajează să promoveze pescuitul responsabil în apele comoriene în baza principiului nediscriminării între diferitele flote care își desfășoară activitatea în aceste ape.
   (2)   Pe parcursul perioadei acoperite de prezentul protocol, Uniunea Europeană și Uniunea Comorelor depun eforturi de monitorizare a situației resurselor halieutice din zona de pescuit comoriană.
   (3)   Cele două părți respectă recomandările și rezoluțiile Comisiei pentru Tonul din Oceanul Indian (IOTC) și se angajează să promoveze cooperarea la nivel subregional în ce privește managementul responsabil al pescuitului.
   (4)   În conformitate cu articolul 4 din acord, în baza recomandărilor și rezoluțiilor adoptate în cadrul IOTC și a celor mai bune avize științifice disponibile, părțile se consultă în cadrul comisiei mixte prevăzute la articolul 9 din acord și, atunci când este necesar după o reuniune științifică și prin acord reciproc, iau măsuri în ceea ce privește activitățile navelor Uniunii Europene pentru a asigura gestionarea sustenabilă a resurselor halieutice.
   Articolul 5
   Ajustarea de comun acord a posibilităților de pescuit
   Posibilitățile de pescuit menționate la articolul 1 pot fi ajustate de comun acord dacă recomandările și rezoluțiile adoptate de IOTC confirmă faptul că această ajustare garantează gestionarea sustenabilă a resurselor halieutice ale Uniunii Comorelor. În acest caz, contribuția financiară menționată la articolul 2 alineatul (2) litera (a) este ajustată proporțional și pro rata temporis. Cu toate acestea, suma anuală totală a contribuției financiare plătite de Uniunea Europeană nu poate depăși dublul sumei indicate la articolul 2 alineatul (2) litera (a).
   Articolul 6
   Noile posibilități de pescuit
   (1)   În cazul în care navele Uniunii Europene sunt interesate de activități de pescuit care nu sunt indicate la articolul 1, părțile se consultă înainte ca autoritățile comoriene să acorde o autorizație de orice tip. Dacă este cazul, părțile convin asupra condițiilor aplicabile acestor noi posibilități de pescuit și aduc eventualele modificări necesare prezentului protocol și anexei la acesta.
   (2)   Părțile trebuie să încurajeze pescuitul experimental. În acest sens și la cererea uneia dintre cele două părți, acestea se consultă și determină de la caz la caz speciile, condițiile și orice alți parametri relevanți.
   (3)   Părțile realizează activități de pescuit experimental în conformitate cu legislația Uniunii Comorelor în vigoare și cu dispozițiile științifice și administrative convenite, dacă este cazul. Autorizațiile pentru pescuitul experimental se acordă pentru o perioadă de maximum șase luni.
   (4)   În cazul în care părțile consideră că în urma campaniilor de pescuit experimental s-au obținut rezultate pozitive, autoritățile comoriene pot aloca flotei Uniunii Europene, în cadrul unei reuniuni a comisiei mixte prevăzute la articolul 9 din acord, posibilități de pescuit pentru noi specii până la expirarea prezentului protocol. Contribuția financiară menționată la articolul 2 alineatul (2) litera (a) din prezentul protocol se mărește în consecință.
   Articolul 7
   Condițiile de desfășurare a activităților de pescuit – Clauza de exclusivitate
   (1)   Fără a aduce atingere articolului 6 din acord, navele de pescuit care arborează pavilionul unui stat membru al Uniunii Europene pot desfășura activități de pescuit în apele comoriene doar dacă dețin o autorizație de pescuit emisă în temeiul prezentului protocol în conformitate cu anexa la acesta.
   (2)   Pentru categoriile de activități de pescuit care nu intră sub incidența prezentului protocol și pentru pescuitul experimental, autoritățile comoriene pot acorda autorizații de pescuit navelor din Uniunea Europeană. Totuși, acordarea acestor autorizații este reglementată de legislația și normele Uniunii Comorelor cu acordul celor două părți.
   Articolul 8
   Suspendarea și revizuirea plății contribuției financiare
   (1)   Contribuția financiară menționată la articolul 2 alineatul (2) literele (a) și (b) poate fi revizuită sau suspendată după consultările din cadrul comisiei mixte în următoarele situații:

               (a)

               dacă circumstanțe neobișnuite, altele decât fenomene naturale, împiedică activitățile de pescuit în ZEE a Uniunii Comorelor;

               (b)

               dacă, în urma unor schimbări semnificative la nivelul orientărilor politice care au condus la încheierea prezentului protocol, una dintre cele două părți solicită revizuirea dispozițiilor acestuia în vederea unei eventuale modificări;

               (c)

               dacă Uniunea Europeană descoperă existența, în Uniunea Comorelor, a unei încălcări a elementelor fundamentale ale drepturilor omului prevăzute la articolul 9 din Acordul de la Cotonou.

         (2)   Uniunea Europeană își rezervă dreptul de a suspenda, parțial sau total, plata contribuției financiare specifice prevăzute la articolul 2 alineatul (2) litera (b) din prezentul protocol:

               (a)

               dacă rezultatele obținute nu sunt în concordanță cu programarea, în urma unei evaluări efectuate de comisia mixtă;

               (b)

               în caz de neutilizare a acestei contribuții financiare.

         (3)   Plata contribuției financiare se reia după consultarea și acordul celor două părți de îndată ce s-a revenit la situația anterioară evenimentelor menționate la alineatul (1) și/sau dacă rezultatele execuției financiare menționate la alineatul (2) permit acest lucru.
   Articolul 9
   Suspendarea implementării protocolului
   (1)   Implementarea prezentului protocol poate fi suspendată la inițiativa uneia dintre cele două părți după consultarea comisiei mixte în următoarele situații:

               (a)

               în cazul în care circumstanțe neobișnuite, altele decât fenomenele naturale, împiedică activitățile de pescuit în ZEE a Uniunii Comorelor;

               (b)

               dacă, în urma unor schimbări semnificative la nivelul orientărilor strategice care au condus la încheierea prezentului protocol, oricare dintre părți solicită revizuirea dispozițiilor, în vederea unei eventuale modificări a acestora;

               (c)

               dacă Uniunea Europeană descoperă existența, în Uniunea Comorelor, a unei încălcări a elementelor fundamentale ale drepturilor omului menționate la articolul 9 din Acordul de la Cotonou;

               (d)

               în cazul în care Uniunea Europeană nu efectuează plata contribuției financiare prevăzute la articolul 2 alineatul (2) litera (a) din alte motive decât cele enumerate la articolul 8 din prezentul protocol;

               (e)

               în cazul apariției unui litigiu între cele două părți în ceea ce privește interpretarea prezentului protocol;

               (f)

               dacă una dintre cele două părți nu respectă dispozițiile prezentului protocol.

         (2)   Implementarea protocolului poate fi suspendată la inițiativa uneia dintre părți, în cazul în care litigiul dintre cele două părți este considerat grav și în cazul în care consultările desfășurate în cadrul comisiei mixte nu au condus la o soluționare pe cale amiabilă.
   (3)   Suspendarea aplicării protocolului se face în urma unei notificări scrise în acest sens, efectuate de către partea interesată, cu cel puțin trei luni înainte de data prevăzută pentru intrarea în vigoare a respectivei suspendări.
   (4)   În caz de suspendare, părțile continuă consultările în vederea soluționării litigiului pe cale amiabilă. Atunci când se ajunge la o asemenea soluționare, aplicarea protocolului este reluată, iar suma contribuției financiare este redusă proporțional și pro rata temporis în funcție de perioada în care a fost suspendată aplicarea protocolului.
   Articolul 10
   Dispoziții naționale aplicabile
   (1)   Activitățile navelor Uniunii Europene care își desfășoară activitatea în apele comoriene sunt reglementate de legislația aplicabilă în Uniunea Comorelor, în cazul în care Acordul de parteneriat în sectorul pescuitului, prezentul protocol și anexa și apendicele la acesta nu conțin dispoziții contrare în acest sens.
   (2)   Autoritățile din Uniunea Comorelor informează Comisia Europeană cu privire la orice modificări sau noi reglementări referitoare la sectorul pescuitului.
   Articolul 11
   Durata
   Prezentul protocol și anexa la acesta se aplică pentru o perioadă de 3 ani, începând de la data aplicării provizorii, în conformitate cu articolul 13, cu excepția cazului în care se notifică denunțarea protocolului în conformitate cu articolul 12.
   Articolul 12
   Denunțarea
   (1)   În caz de denunțare a prezentului protocol, partea interesată notifică în scris celeilalte părți intenția de a denunța protocolul, cu cel puțin șase luni înainte de data prevăzută pentru intrarea în vigoare a respectivei denunțări.
   (2)   Trimiterea notificării menționate la alineatul anterior antrenează inițierea de consultări între părți.
   Articolul 13
   Aplicare cu titlu provizoriu
   Prezentul protocol și anexa la acesta se aplică cu titlu provizoriu începând din data semnării lor.
   Articolul 14
   Intrarea în vigoare
   Prezentul protocol și anexa la acesta intră în vigoare la data la care părțile își notifică reciproc încheierea procedurilor necesare în acest scop.
   ANEXĂ

      Condiții pentru desfășurarea actvităților de pescuit de către navele Uniunii Europene în apele comoriene

   CAPITOLUL I

      FORMALITĂȚILE AFERENTE CERERII ȘI EMITERII DE AUTORIZAȚII DE PESCUIT

      SECȚIUNEA 1

      Emiterea autorizațiior de pescuit

               1.

               Numai navele din Uniunea Europeană care sunt eligibile pot obține o autorizație pentru a pescui în apele comoriene.

               2.

               Pentru ca o navă să fie eligibilă, nici armatorului, nici comandantului și nici navei propriu-zise nu trebuie să li se fi interzis să pescuiască în Comore. Aceștia trebuie să aibă o situație regularizată față de autoritățile comoriene în ceea ce privește îndeplinirea tuturor obligațiilor anterioare care decurg din activitățile lor de pescuit din Comore în conformitate cu acordurile de pescuit încheiate cu Uniunea Europeană și să respecte, în plus, dispozițiile Regulamentului (CE) nr. 1006/2008 privind autorizațiile de pescuit.

               3.

               Orice navă din Uniunea Europeană care solicită o autorizație de pescuit trebuie să fie reprezentată de un agent rezident în Comore. Numele și adresa acestui agent trebuie menționate în cererea de obținere a autorizației de pescuit.

               4.

               Autoritățile relevante din Uniunea Europeană transmit autorităților comoriene competente o cerere pentru fiecare navă ce dorește să pescuiască în temeiul acordului cu cel puțin 20 de zile înainte de data de începere a perioadei de valabilitate cerute.

               5.

               Cererile trebuie transmise autorităților comoriene competente printr-un formular redactat în conformitate cu modelul din apendicele 1.

               6.

               Fiecare cerere de autorizație de pescuit trebuie să fie însoțită de următoarele documente:

                           —

                           dovada plății taxei pentru perioada de valabilitate a autorizației;

                           —

                           orice alt document sau certificat necesar în conformitate cu dispozițiile speciale aplicabile în funcție de tipul de navă, în temeiul prezentului protocol.

               7.

               Taxa se plătește în contul specificat de autoritățile comoriene.

               8.

               Taxele includ toate taxele naționale și locale, cu excepția taxelor portuare și a celor pentru prestarea de servicii.

               9.

               Autorizațiile de pescuit pentru toate navele trebuie emise armatorilor sau agenților lor prin intermediul Delegației Uniunii Europene în Mauritius în termen de 15 zile de la primirea tuturor documentelor prevăzute la punctul 6 de mai sus de către autoritățile comoriene competente.

               10.

               În cazul în care o autorizație este semnată într-o perioadă în care birourile Delegației Uniunii Europene sunt închise, aceasta se transmite direct agentului navei, iar o copie se trimite delegației.

               11.

               Autorizația de pescuit se emite pentru o anumită navă și nu este transferabilă.

               12.

               Cu toate acestea, la cererea Uniunii Europene și în caz de forță majoră dovedită, autorizația de pescuit a unei nave se înlocuiește cu o nouă autorizație, eliberată pe numele unei alte nave având caracteristici similare primei nave, fără a fi necesară plata unei noi taxe.

               13.

               Armatorul primei nave sau agentul înapoiază autorizația de pescuit anulată autorităților comoriene competente prin intermediul Delegației Uniunii Europene.

               14.

               Noua autorizație de pescuit intră în vigoare la data la care armatorul navei înapoiază autorizația de pescuit anulată autorităților competente din Comore. Delegația Uniunii Europene în Mauritius trebuie informată în legătură cu transferul autorizației de pescuit.

               15.

               Autorizația de pescuit trebuie păstrată permanent la bord, fără a aduce atingere capitolului VI punctul 1 din prezenta anexă.

      SECȚIUNEA 2

      Condițiile autorizațiilor de pescuit – Taxe și plăți în avans

               1.

               Autorizațiile de pescuit au o perioadă de valabilitate de un an. Ele pot fi reînnoite.

               2.

               Taxa este stabilită la 35 EUR pe tonă capturată în apele comoriene.

               3.

               Autorizațiile de pescuit se emit după plata către autoritățile naționale de resort a următoarelor sume forfetare:

                           —

                           3 700 EUR pe an pe navă de pescuit ton cu plasă-pungă, corespunzând taxelor datorate pentru 106 tone de ton capturat pe an;

                           —

                           2 200 EUR pe an pe navă cu paragate plutitoare, corespunzând taxelor datorate pentru 63 de tone de ton capturat pe an.

               4.

               Decontul final al taxelor datorate pentru anul de pescuit este întocmit de Comisia Europeană până la data de 31 iulie a anului următor pe baza declarațiilor de captură întocmite de fiecare armator și confirmate de institutele științifice responsabile de verificarea datelor privind capturile din statele membre, precum IRD (Institut de Recherche pour le Développement), IEO (Instituto Español de Oceanografía) și IPIMAR (Instituto de Investigação das Pescas e do Mar).

               5.

               Situația se notifică în același timp autorităților comoriene competente și armatorilor.

               6.

               Orice plăți suplimentare trebuie efectuate de armatori autorităților comoriene competente până la data de 30 august a anului următor, în contul menționat la secțiunea 1 punctul 7 din prezentul capitol.

               7.

               Cu toate acestea, în cazul în care suma din decontul final este mai mică decât valoarea avansului menționat la punctul 3 din prezenta secțiune, diferența nu se rambursează armatorului.

      SECȚIUNEA 3

      Nave auxiliare

               1.

               Navele auxiliare pot fi autorizate în acord cu dispozițiile și condițiile prevăzute de legislația Uniunii Comorelor.

               2.

               Nu trebuie să se perceapă o taxă pentru autorizațiile emise pentru navele auxiliare. Acestea din urmă trebuie să arboreze pavilionul unui stat membru al Uniunii Europene sau să aparțină unei companii europene.

               3.

               Autoritățile comoriene competente transmit Comisiei cu regularitate lista acestor autorizații prin Delegația UE în Mauritius.

         CAPITOLUL II

      ZONE DE PESCUIT

   Pentru a se evita efectele negative asupra pescăriilor mici din apele comoriene, navele Uniunii Europene nu pot pescui în limita a 10 mile marine față de oricare dintre insule și nici într-o rază de 3 mile marine față de dispozitivele de atragere a peștilor plasate de ministerul comorian responsabil cu pescuitul, ale căror poziții au fost comunicate reprezentantului Uniunii Europene în Mauritius.
   Prezentele dispoziții pot fi revizuite de comisia mixtă prevăzută la articolul 9 din acord.
   CAPITOLUL III

      MONITORIZAREA ȘI SUPRAVEGHEREA

      SECȚIUNEA I

      Sistemul de înregistrare a capturilor

               1.

               Toate navele autorizate să pescuiască în apele comoriene în temeiul acordului sunt obligate să-și comunice capturile ministerului comorian responsabil cu pescuitul în următorul mod:

                           1.1.

                           Navele europene autorizate să pescuiască în apele comoriene trebuie să completeze zilnic un jurnal de bord al IOTC pentru pescuitul de ton (apendicele 2 și 3) pentru fiecare ieșire în largul apelor comoriene. Jurnalul de bord trebuie completat chiar și în lipsa capturilor.

                           1.2.

                           Copii ale jurnalului IOTC pentru pescuitul de ton trebuie trimise și institutelor științifice indicate la capitolul I secțiunea 2 punctul 4.

               2.

               Sintagma „în afara ZEE comoriene” se introduce în jurnalul de bord sus-menționat pentru perioadele în cursul cărora nava nu este în apele comoriene.

               3.

               Formularele se completează lizibil și se semnează de către comandantul navei.

               4.

               În caz de nerespectare a dispozițiilor din prezentul capitol, guvernul Uniunii Comorelor își rezervă dreptul de a suspenda autorizația de pescuit a navei contraveniente până la finalizarea formalităților necesare și de a-i aplica armatorului navei sancțiunea prevăzută de legislația în vigoare în Comore. Comisia Europeană trebuie informată în legătură cu această situație.

               5.

               Declarațiile cuprind capturile efectuate de respectiva navă în cursul fiecărei ieșiri în larg. Acestea sunt transmise prin mijloace electronice ministerului comorian responsabil cu pescuitul, cu o copie către Comisia Europeană, la sfârșitul fiecărei ieșiri și, în orice caz, înainte ca nava să părăsească apele comoriene. Confirmările electronice de primire sunt trimise de îndată navei de către fiecare destinatar, cu o copie către celălalt.

               6.

               Originalele declarațiilor trimise electronic în cursul perioadei anuale de valabilitate a autorizației în sensul punctului 1 din secțiunea 2 a capitolului I din prezenta anexă sunt transmise pe suport fizic ministerului comorian responsabil cu pescuitul în termen de 45 de zile de la sfârșitul ultimei ieșiri efectuate în respectiva perioadă. Copii pe suport fizic sunt trimise în același timp Comisiei Europene.

               7.

               Cele două părți trebuie să depună toate eforturile necesare pentru a institui un sistem de raportare a capturilor bazat exclusiv pe schimbul electronic al datelor: astfel, cele două părți trebuie să programeze înlocuirea rapidă a versiunii pe hârtie a raportării capturilor printr-o versiune electronică.

               8.

               Odată ce sistemul de raportare pe cale electronică a capturilor a fost instituit și în eventualitatea unei defecțiuni tehnice a sistemului, rapoartele privind capturile trebuie efectuate în conformitate cu punctele 5 și 6 de mai sus până când sistemul funcționează din nou.

      SECȚIUNEA 2

      Raportarea capturilor: intrarea în apele comoriene și ieșirea din acestea

               1.

               În sensul prezentei anexe, durata ieșirii în larg a unei nave a Uniunii Europene este definită după cum urmează:

                           —

                           fie perioada scursă între intrarea și ieșirea din apele comoriene;

                           —

                           fie perioada scursă între intrarea în apele comoriene și o transbordare;

                           —

                           fie perioada scursă între intrarea în apele comoriene și o debarcare în Comore.

               2.

               Navele europene informează autoritățile comoriene responsabile de inspectarea activităților de pescuit cu cel puțin 3 ore în avans cu privire la intenția lor de a intra în apele comoriene sau de a ieși din acestea.

               3.

               Atunci când notifică intrarea/ieșirea, navele comunică, de asemenea, poziția, precum și volumul și speciile de capturi deținute la bord. Aceste informații trebuie comunicate de preferință prin mijloace electronice în conformitate cu modelul de la apendicele 4 sau, dacă acest lucru nu este posibil, prin fax cu confirmare de primire transmisă navei. În eventualitatea unei defecțiuni tehnice, aceste informații vor fi comunicate prin radio.

               4.

               Navele care sunt depistate în timp ce pescuiesc fără a fi informat autoritățile competente din Comore sunt considerate a fi nave fără autorizație de pescuit.

               5.

               În momentul emiterii autorizației de pescuit, navele trebuie informate de asemenea cu privire la adresa e-mail, la numerele de fax și de telefon, precum și la coordonatele radio.

      SECȚIUNEA 3

      Transbordarea și debarcarea

               1.

               Toate navele europene care doresc să transbordeze sau să debarce capturi în apele comoriene fac acest lucru în cadrul porturilor comoriene.

                           1.1.

                           Armatorii acestor nave trebuie să notifice autorităților comoriene competente, cu cel puțin 24 de ore în avans, următoarele informații:

                                       —

                                       numele navelor de pescuit care efectuează transbordarea sau debarcarea;

                                       —

                                       numele navelor cargo;

                                       —

                                       tonajul de transbordat sau de debarcat, per specie;

                                       —

                                       ziua transbordării sau a debarcării;

                                       —

                                       beneficiarul capturilor debarcate.

               2.

               Transbordarea și debarcarea sunt considerate ca o ieșire din apele comoriene. Prin urmare, navele trebuie să transmită declarațiile de captură autorităților comoriene competente și să declare dacă intenționează să continue să pescuiască sau să părăsească apele comoriene.

               3.

               Orice transbordare sau debarcare de capturi care nu intră sub incidența dispozițiilor de mai sus este interzisă în apele comoriene. Orice persoană care încalcă această dispoziție se expune la sancțiunile prevăzute în legislația comoriană.

      SECȚIUNEA 4

      Monitorizarea prin satelit

   Navele europene trebuie monitorizate, printre altele, prin sistemul de monitorizare prin satelit, fără discriminare, în conformitate cu dispozițiile de mai jos.

               1.

               În scopul monitorizării prin satelit, pozițiile geografice ale limitelor zonei de pescuit comoriene au fost comunicate reprezentanților sau agenților armatorilor, precum și centrelor de control ale statelor de pavilion.

               2.

               Părțile realizează un schimb de informații privind adresele https și specificațiile pentru transmiterea de date electronice între centrele lor de control, în conformitate cu punctele 4 și 6. Aceste informații includ, în măsura în care este posibil, următoarele: nume, numere de telefon, telex și fax, precum și adresele e-mail care pot fi folosite în scopuri de comunicare generală între centrele de control.

               3.

               Poziția navelor este determinată cu o marjă de eroare mai mică de 500 m și cu un interval de încredere de 99 %.

               4.

               Atunci când o navă care pescuiește în temeiul Acordului dintre Uniunea Europeană și Uniunea Comorelor și se supune monitorizării prin satelit în temeiul legislației Uniunii Europene intră într-o zonă de pescuit a Uniunii Comorelor, rapoartele ulterioare de poziție sunt transmise imediat de centrul de control al statului de pavilion către centrul comorian de monitorizare a pescuitului (CCMP) la intervale de cel mult 2 ore. Respectivele mesaje trebuie identificate ca rapoarte de poziție.

                           4.1.

                           Intervalele de transmitere pot fi modificate în intervale de cel mult 30 de minute, în caz că există dovezi clare că nava încalcă reglementările.

                           4.2.

                           Aceste dovezi trebuie transmise de către CCMP centrului de control al statului de pavilion, precum și Comisiei Europene. Dovezile sunt însoțite de cererea de modificare a intervalelor de transmitere. Centrul de control al statului de pavilion trebuie apoi să trimită datele centrului comorian de monitorizare a pescuitului, în timp real, imediat după ce a primit cererea.

                           4.3.

                           CCMP din Comore informează imediat centrul de control al statului de pavilion și Comisia Europeană cu privire la încheierea procedurii de inspecție.

                           4.4.

                           Centrul de control al statului de pavilion și Comisia Europeană trebuie să fie informate cu privire la etapele ulterioare ale oricărei proceduri de inspecție pe baza acestei cerințe speciale.

               5.

               Mesajele specificate la punctul 4 sunt transmise electronic în format https, fără alt protocol. Aceste mesaje se transmit în timp real, în conformitate cu formatul tabelului de la apendicele 4.

                           5.1.

                           Navele nu au dreptul de a dezactiva echipamentele de monitorizare prin satelit atunci când operează în apele comoriene.

               6.

               Atunci când echipamentul de monitorizare continuă prin satelit instalat la bordul unei nave de pescuit are o defecțiune tehnică sau o pană, comandantul navei transmite în timp util informațiile specificate la punctul 4 centrului de control al statului de pavilion. În aceste împrejurări, va fi necesar să se trimită un raport de poziție o dată la 4 ore în perioada în care nava se află în apele comoriene.

                           6.1.

                           Acest raport global de poziție va include pozițiile orare înregistrate de comandantul navei respective în cursul acestor 4 ore.

                           6.2.

                           Centrul de control al statului de pavilion sau nava propriu-zisă trebuie să transmită neîntârziat aceste mesaje centrului comorian de monitorizare a pescuitului.

                           6.3.

                           La nevoie sau în caz de îndoieli, autoritățile competente din Comore pot solicita informații suplimentare din partea centrului de control al statului de pavilion cu privire la o anumită navă.

               7.

               Echipamentul defect este reparat sau înlocuit imediat ce nava finalizează campania de pescuit și, în orice caz, în termen de cel mult o lună. După acest interval, nava în cauză nu mai poate întreprinde alte campanii de pescuit până la repararea sau înlocuirea echipamentului.

               8.

               Componentele de software și de hardware ale sistemului de monitorizare prin satelit trebuie să fie protejate împotriva manipulărilor, adică să nu permită introducerea sau transmiterea de poziții false și să nu poată fi modificate manual. Sistemul trebuie să fie complet automat și operațional în orice moment, indiferent de condițiile de mediu. Este interzisă distrugerea, deteriorarea, scoaterea din funcțiune sau modificarea manuală a sistemului de monitorizare prin satelit.

                           8.1.

                           Comandantul navei trebuie să se asigure mai ales că:

                                       —

                                       datele nu sunt modificate în niciun fel;

                                       —

                                       antena sau antenele conectate la echipamentul de monitorizare prin satelit nu sunt în nici un fel obstrucționate;

                                       —

                                       alimentarea cu energie a echipamentului de monitorizare prin satelit nu este întreruptă în niciun fel;

                                       —

                                       dispozitivul de urmărire prin satelit nu este luat de pe navă sau din locul în care a fost instalat inițial;

                                       —

                                       orice înlocuire a dispozitivului de urmărire prin satelit este notificată imediat autorității competente din Comore.

                           8.2.

                           Orice încălcare a obligațiilor sus-menționate poate angaja responsabilitatea comandantului în conformitate cu legile și reglementările din Comore, cu condiția ca nava să opereze în apele comoriene.

               9.

               Centrele de control ale statelor de pavilion monitorizează deplasarea navelor lor în apele comoriene. În cazul în care navele nu sunt monitorizate în conformitate cu condițiile stabilite, CCMP este informat imediat și este aplicabilă procedura stabilită la punctul 6.

               10.

               Centrele de control din statele de pavilion și CCMP din Comore trebuie să coopereze pentru a garanta implementarea acestor dispoziții. În cazul în care CCMP constată că un stat de pavilion nu transmite informațiile în conformitate cu punctul 4, cealaltă parte este informată imediat. La primirea notificării, aceasta din urmă trebuie să răspundă în termen de 24 de ore, informând CCMP cu privire la cauzele netransmiterii și precizând un termen limită rezonabil pentru respectarea acestor dispoziții. În eventualitatea în care aceste dispoziții nu sunt respectate în termenul stabilit, cele două părți vor soluționa litigiul în scris sau conform dispozițiilor punctului 14 de mai jos.

               11.

               Datele de monitorizare comunicate celeilalte părți în conformitate cu aceste dispoziții sunt utilizate doar în scopurile stabilite de către autoritățile din Comore referitoare la controlul și monitorizarea flotei Uniunii Europene care desfășoară activități de pescuit în conformitate cu dispozițiile Acordului dintre UE și Uniunea Comorelor. Astfel de date nu pot fi sub nicio formă comunicate unor terțe părți.

               12.

               Părțile sunt de acord să schimbe, la cerere, informații privind echipamentul utilizat pentru monitorizarea prin satelit, pentru a garanta că fiecare componentă a echipamentului este perfect compatibilă cu cerințele formulate de cealaltă parte în sensul prezentelor dispoziții.

               13.

               Părțile sunt de acord să reexamineze aceste dispoziții dacă este cazul, în special în cazul unei disfuncții sau anomalii legate de nave. Toate aceste cazuri ar trebui notificate de către autoritatea competentă din Comore statului de pavilion cu cel puțin 15 zile înainte de reuniunea de reexaminare.

               14.

               Orice litigiu privind interpretarea sau punerea în practică a acestor dispoziții face obiectul unei consultări între părți, în cadrul comisiei mixte prevăzute la articolul 9 din Acordul dintre Uniunea Europeană și Uniunea Comorelor.

         CAPITOLUL IV

      PERSONALUL ÎMBARCAT

               1.

               Fiecare navă a Uniunii Europene ia la bord, pe propria cheltuială, cel puțin un marinar calificat din Comore în cursul unei campanii în apele comoriene.

               2.

               Armatorii vor face toate eforturile pentru a lua la bord mai mulți marinari din țările ACP.

               3.

               Armatorii sunt liberi să-i selecteze pe marinarii pe care-i iau la bordul navelor lor dintre cei aflați pe o listă transmisă de autoritățile comoriene competente.

               4.

               Armatorul sau agentul informează autoritățile comoriene competente cu privire la numele marinarilor locali luați la bordul navei respective, menționând funcția lor în cadrul echipajului.

               5.

               Declarația Organizației Internaționale a Muncii (OIM) privind principiile și drepturile fundamentale la locul de muncă se aplică de drept marinarilor îmbarcați pe navele de pescuit din UE. Aceasta se referă în special la libertatea de asociere și recunoașterea efectivă a dreptului la negocieri colective, precum și la eliminarea discriminării în ceea ce privește încadrarea în muncă și profesia.

               6.

               Contractele de angajare ale marinarilor, din care un exemplar se dă semnatarilor, se încheie între agentul sau agenții armatorilor și marinari și/sau sindicatele sau reprezentanții acestora în consultare cu autoritățile comoriene competente. Aceste contracte garantează marinarilor faptul că vor beneficia de sistemul de asigurări sociale care li se aplică, inclusiv asigurarea de viață, de sănătate și în caz de accident.

               7.

               Salariile marinarilor din țările ACP sunt plătite de armatori. Acestea se stabilesc de comun acord între armatori sau reprezentanții lor și marinari și/sau sindicatele sau reprezentanții acestora. Cu toate acestea, condițiile de remunerare a marinarilor din ACP nu pot fi inferioare celor aplicabile echipajelor din țările lor și în niciun caz inferioare standardelor OIM.

               8.

               Orice marinar angajat la bordul navelor Uniunii Europene trebuie să se prezinte la comandantul navei desemnate cu o zi înainte de data de îmbarcare propusă. În cazul în care un marinar nu se prezintă la data și ora convenite pentru îmbarcare, armatorul este în mod automat absolvit de obligația de a-l lua pe respectivul marinar la bordul navei.

               9.

               Atunci când nu sunt luați la bord marinari locali din alte motive decât cele prevăzute la punctul anterior, armatorii navelor respective sunt obligați să plătească, pentru fiecare zi din campania de pescuit în apele comoriene, o sumă forfetară de 20 EUR pe zi și pe navă. Plata acestei sume se face în limitele stipulate la capitolul I secțiunea 2 punctul 6 din prezenta anexă.

               10.

               Această sumă este utilizată pentru formarea marinarilor locali și se plătește în contul specificat de autoritățile comoriene.

         CAPITOLUL V

      OBSERVATORII

               1.

               Navele autorizate să pescuiască în apele comoriene, în conformitate cu prevederile acordului, iau la bord observatori numiți de către autoritățile comoriene responsabile cu pescuitul, după cum urmează:

                           1.1.

                           La cererea ministerului comorian responsabil cu pescuitul, navele de pescuit ton iau la bord un observator desemnat de respectivul minister pentru verificarea capturilor efectuate în apele comoriene.

                           1.2.

                           Autoritățile comoriene competente întocmesc o listă de nave desemnate să ia un observator la bord și o listă de observatori desemnați. Aceste liste trebuie ținute la zi. Ele sunt transmise Comisiei Europene de îndată ce au fost redactate și la fiecare trei luni după aceea, atunci când sunt actualizate.

                           1.3.

                           Autoritățile comoriene competente informează armatorii sau agenții acestora cu privire la numele observatorului desemnat să fie luat la bordul navei lor în momentul emiterii autorizației sau cel târziu cu 15 zile înainte de data planificată de îmbarcare a observatorului.

               2.

               Observatorul este prezent la bord pe durata unei campanii de pescuit. Cu toate acestea, la cererea expresă a autorităților comoriene competente, această îmbarcare se poate întinde pe durata mai multor campanii, în funcție de durata medie a campaniilor pentru o anumită navă. Această cerere este făcută de autoritățile comoriene competente atunci când este notificat numele observatorului numit la bordul navei în cauză.

               3.

               Condițiile în care observatorii sunt luați la bord sunt convenite între armatori sau agenții lor și autoritățile comoriene.

               4.

               Observatorii sunt luați la bord într-un port ales de către armator la începutul primei campanii în apele comoriene după notificarea listei cu navele desemnate.

               5.

               În termen de două săptămâni și cu un preaviz de zece zile, armatorii implicați fac cunoscute porturile comoriene și datele la care intenționează să ia observatori la bord.

               6.

               În cazul în care observatorul este luat la bord într-o țară străină, costurile de călătorie ale acestuia vor fi suportate de către armator. În cazul în care o navă cu un observator comorian la bord părăsește apele comoriene, trebuie luate toate măsurile pentru a se asigura întoarcerea observatorului în Comore imediat ce acest lucru este posibil, pe cheltuiala armatorului.

               7.

               În cazul în care observatorul nu se prezintă la locul și momentul convenit sau în termen de douăsprezece ore de la momentul respectiv, armatorul este în mod automat exonerat de obligația de a lua observatorul la bord.

               8.

               Observatorii trebuie tratați ca ofițeri. Ei îndeplinesc următoarele sarcini:

                           8.1.

                           observă activitățile de pescuit ale navelor;

                           8.2.

                           verifică poziția navelor angajate în operațiuni de pescuit;

                           8.3.

                           consemnează uneltele de pescuit utilizate;

                           8.4.

                           verifică datele de captură pentru apele comoriene înregistrate în jurnalul de bord;

                           8.5.

                           verifică procentajele de capturi secundare și estimează cantitatea de deșeuri din speciile de pește, crustacee și cefalopode comercializabile;

                           8.6.

                           raportează prin radio datele privind pescuitul, inclusiv cantitatea de capturi și capturi secundare aflată la bord.

               9.

               Comandanții iau toate măsurile pentru a asigura siguranța fizică și bunăstarea observatorilor în cursul îndeplinirii sarcinilor lor.

               10.

               Observatorilor trebuie să li se pună la dispoziție toate facilitățile necesare pentru îndeplinirea atribuțiilor lor. Comandantul le acordă acces la mijloacele de comunicare necesare pentru îndeplinirea sarcinilor lor, la documentele legate direct de activitățile de pescuit ale navei, inclusiv la jurnalul de bord și jurnalul de navigație, precum și la părțile navei necesare pentru facilitarea îndeplinirii sarcinilor acestora.

               11.

               Pe durata șederii la bordul navei, observatorii:

                           11.1.

                           iau toate măsurile adecvate pentru ca prezența lor la bordul navei și condițiile de desfășurare a inspecției să nu întrerupă și să nu împiedice operațiunile de pescuit;

                           11.2.

                           respectă bunurile și echipamentele care se găsesc la bordul navei, precum și confidențialitatea tuturor documentelor care aparțin navei respective.

               12.

               La sfârșitul perioadei de observație și înainte de părăsirea navei, observatorii redactează un raport de activitate ce urmează a fi transmis autorităților comoriene competente, cu o copie pentru Comisia Europeană. Aceștia îl semnează în prezența comandantului, care poate adăuga sau determina adăugarea oricăror observații considerate relevante, urmate de semnătura comandantului. O copie a raportului este înmânată comandantului atunci când observatorul ajunge pe țărm.

               13.

               Armatorul asigură, pe propria cheltuială, cazarea și masa observatorilor în aceleași condiții ca cele de care beneficiază ofițerii de pe navă, ținând seama de structura navei.

               14.

               Salariul și contribuțiile sociale ale observatorului sunt suportate de autoritățile comoriene competente.

         CAPITOLUL VI

      CONTROLUL

   Navele de pescuit europene respectă măsurile și recomandările adoptate de Comisia pentru tonul din Oceanul Indian (IOTC) cu privire la uneltele de pescuit și la specificațiile tehnice ale acestora și toate celelalte măsuri tehnice aplicabile activităților lor de pescuit.
   1.   Lista navelor

               1.1.

               Uniunea Europeană ține la zi o listă a navelor cărora li s-a emis o autorizație de pescuit în conformitate cu prezentul protocol. Această listă este notificată autorităților comoriene responsabile cu inspectarea activităților de pescuit de îndată ce este redactată și la fiecare actualizare.

               1.2.

               Navele Uniunii Europene pot fi incluse pe lista menționată la punctul precedent de îndată ce este primită notificarea plății în avans menționată la capitolul I secțiunea 2 punctul 3 din prezenta anexă. În acest caz, armatorul poate obține o copie certificată a acestei liste, pe care o păstrează la bordul navei în locul autorizației de pescuit, până la emiterea acesteia.

         2.   Procedurile de control

               2.1.

               Armatorii navelor de pescuit ale Uniunii Europene angajate în activități de pescuit în apele comoriene permit și facilitează îmbarcarea și îndeplinirea sarcinilor oricărui funcționar comorian responsabil de inspecția și controlul activităților de pescuit.

               2.2.

               Prezența la bord a acestor funcționari nu trebuie să depășească timpul necesar pentru îndeplinirea sarcinilor lor.

               2.3.

               După finalizarea inspecției și controlului, comandantul navei primește o copie a raportului de inspecție.

               2.4.

               Pentru a facilita procedurile mai sigure de inspecție și fără a aduce atingere prevederilor legislației comoriene, îmbarcarea trebuie realizată în așa fel încât platforma de inspecție și inspectorii să fie identificați drept ofițeri autorizați ai Uniunii Comorelor.

               2.5.

               Comandanții navelor de pescuit europene angajate în operațiuni de debarcare sau transbordare într-un port comorian permit și facilitează inspectarea acestor operațiuni de către inspectorii comorieni.

         CAPITOLUL VII

      INSPECȚIA NAVELOR

   1.   Inspecția navelor

               1.1.

               Autoritățile comoriene competente informează Comisia Europeană și statul de pavilion, în cel mult 24 de ore lucrătoare, cu privire la toate inspecțiile și sancțiunile impuse navelor europene în apele comoriene.

               1.2.

               Comisia Europeană primește în același timp un raport succint privind împrejurările și motivele care au dus la inspecție.

         2.   Procesul-verbal de inspecție

               2.1.

               După ce autoritățile comoriene competente au redactat o declarație, comandantul navei o semnează.

               2.2.

               Această semnătură nu prejudiciază drepturile și mijloacele de apărare la care comandantul poate recurge pentru a răspunde respectivei acuzații de infracțiune.

               2.3.

               Comandantul duce nava în portul indicat de autoritățile comoriene. În cazul unor încălcări minore, autoritățile comoriene competente pot autoriza ca nava arestată să-și continue activitățile de pescuit.

         3.   Reuniunea de consultare în caz de inspecție

               3.1.

               Înainte de a lua în considerare vreo măsură cu privire la comandantul sau echipajul navei sau orice acțiune împotriva încărcăturii și echipamentelor navei, în afara măsurilor de conservare a probelor referitoare la presupusa încălcare, se desfășoară o reuniune de consultare, în termen de o zi lucrătoare de la primirea informațiilor sus-menționate, între Comisia Europeană și autoritățile comoriene competente, la care poate lua parte un reprezentant al statului membru implicat.

               3.2.

               La reuniune, părțile își pun la dispoziție reciproc orice documente sau informații relevante care ajută la clarificarea împrejurărilor faptelor stabilite. Armatorul sau reprezentantul acestuia este informat în legătură cu rezultatul acestei consultări, precum și cu toate măsurile luate în urma inspecției.

         4.   Soluționarea inspecției

               4.1.

               Înaintea oricărei proceduri judiciare, se încearcă soluționarea presupusei infracțiuni prin procedură amiabilă. Această procedură se încheie în cel mult trei zile lucrătoare de la inspecție.

               4.2.

               În cazul unei soluționări amiabile, suma amenzii este determinată în conformitate cu legislația comoriană. Valoarea acestei sume se înregistrează, se semnează și se trimite Comisiei Europene, precum și statului de pavilion.

               4.3.

               În eventualitatea în care cazul nu a putut fi soluționat pe cale amiabilă și a fost trimis în fața unei instanțe judiciare competente, armatorul depune la o bancă desemnată de autoritățile competente comoriene o garanție bancară, stabilită în funcție de costurile ocazionate de inspecție și de valoarea amenzilor și a despăgubirilor de care sunt pasibili cei incriminați.

               4.4.

               Garanția bancară este irevocabilă până la finalizarea procedurii judiciare. Aceasta este deblocată în momentul în care procedura judiciară se încheie fără condamnare. În mod asemănător, în cazul unei condamnări ce conduce la o amendă mai mică decât garanția depusă, diferența este eliberată de autoritățile comoriene competente.

               4.5.

               Nava este eliberată, iar echipajul acesteia este autorizat să părăsească portul:

                           —

                           fie după îndeplinirea obligațiilor rezultate din procedura amiabilă, fie

                           —

                           atunci când garanția bancară prevăzută la punctul 4.3 a fost depusă și acceptată de autoritățile comoriene competente, în așteptarea finalizării procedurilor legale.


title: Decizia Consiliului din 20 septembrie 2005 privind semnarea, în numele Comunității, a Acordului între Comunitatea Europeană și Regatul Danemarcei privind notificarea și comunicarea actelor judiciare și extrajudiciare în materie civilă și comercială

text:
Anunţ juridic important

|

32005D0794

Official Journal L 300 , 17/11/2005 P. 0053 - 0054 Official Journal L 175 , 29/06/2006 P. 0001 - 0002

		20050920Decizia Consiliuluidin 20 septembrie 2005privind semnarea, în numele Comunității, a Acordului între Comunitatea Europeană și Regatul Danemarcei privind notificarea și comunicarea actelor judiciare și extrajudiciare în materie civilă și comercială(2005/794/CE)CONSILIUL UNIUNII EUROPENE,având în vedere Tratatul de instituire a Comunității Europene, în special articolul 61 litera (c) coroborat cu articolul 300 alineatul (2) primul paragraf prima teză,având în vedere propunerea Comisiei,întrucât:(1) În conformitate cu articolele 1 și 2 din Protocolul privind poziția Danemarcei anexat la Tratatul privind Uniunea Europeană și la Tratatul de instituire a Comunității Europene, Regulamentul (CE) nr. 1348/2000 al Consiliului din 29 mai 2000 privind notificarea și comunicarea în statele membre a actelor judiciare și extrajudiciare în materie civilă și comercială [1] nu este obligatoriu pentru Danemarca și nici nu se aplică acesteia.(2) Prin Decizia din 8 mai 2003, Consiliul a autorizat în mod excepțional Comisia să negocieze un acord între Comunitatea Europeană și Regatul Danemarcei privind extinderea cu privire la Danemarca a dispozițiilor regulamentului menționat anterior.(3) Comisia a negociat, în numele Comunității, respectivul acord cu Regatul Danemarcei.(4) În conformitate cu articolul 3 din Protocolul privind poziția Regatului Unit și Irlandei, anexat la Tratatul privind Uniunea Europeană și la Tratatul de instituire a Comunității Europene, Regatul Unit și Irlanda participă la adoptarea și aplicarea prezentei decizii.(5) În conformitate cu articolele 1 și 2 din Protocolul privind poziția Danemarcei menționat mai sus, Danemarca nu participă la adoptarea prezentei decizii și, prin urmare, acesta nu este obligatorie pentru Danemarca și nici nu se aplică acesteia.(6) Acordul, parafat la Bruxelles, la 17 ianuarie 2005, ar trebui semnat,DECIDE:Articolul 1Se aprobă semnarea Acordului între Comunitatea Europeană și Regatul Danemarcei privind notificarea și comunicarea actelor judiciare și extrajudiciare în materie civilă și comercială, în numele Comunității, sub rezerva deciziei Consiliului privind încheierea respectivului acord.Textul acordului se anexează la prezenta decizie.Articolul 2Președintele Consiliului este autorizat să numească persoana împuternicită (persoanele împuternicite) să semneze acordul în numele Comunității, sub rezerva încheierii acestuia.Adoptată la Bruxelles, 20 septembrie 2005.Pentru ConsiliuPreședinteleM. Beckett[1] JO L 160, 30.6.2000, p. 37.--------------------------------------------------


title: Decizia 2007/412/JAI a Consiliului din 12 iunie 2007 de modificare a Deciziei 2002/348/JAI privind siguranța la meciurile de fotbal de anvergură internațională

text:
               15.6.2007

               RO

               Jurnalul Oficial al Uniunii Europene

               L 155/76

      DECIZIA 2007/412/JAI A CONSILIULUI

   din 12 iunie 2007
   de modificare a Deciziei 2002/348/JAI privind siguranța la meciurile de fotbal de anvergură internațională
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 30 alineatul (1) literele (a) și (b), precum și articolul 34 alineatul (2) litera (c),
   având în vedere inițiativa Republicii Austria (1),
   având în vedere avizul Parlamentului European (2),
   întrucât:

               (1)

               Unul dintre obiectivele Uniunii Europene este acela de a oferi cetățenilor un grad ridicat de protecție într-un spațiu de libertate, securitate și justiție, prin elaborarea unei acțiuni comune a statelor membre în domeniul cooperării polițienești.

               (2)

               La 25 aprilie 2002, Consiliul a adoptat Decizia 2002/348/JAI (3), prin care s-a creat în fiecare stat membru un punct național de informare fotbalistică, căruia îi revine sarcina să asigure schimbul de informații cu caracter polițienesc cu privire la meciurile de fotbal de anvergură internațională. Decizia menționată anterior definește misiunile care trebuie îndeplinite și procedurile de urmat de către fiecare punct național de informare fotbalistică.

               (3)

               Decizia 2002/348/JAI ar trebui reexaminată și actualizată, astfel încât să se țină seama de experiența anilor trecuți, cum ar fi Campionatul European de Fotbal din 2004 și evaluarea de către experți a cooperării polițienești internaționale în cadrul campionatului respectiv, precum și de importanta cooperare polițienească inițiată cu ocazia meciurilor internaționale și a meciurilor între cluburi, disputate în Europa, în general. În ultimii ani, numărul suporterilor care se deplasează în străinătate cu ocazia meciurilor de fotbal continuă să crească. Este necesar, prin urmare, ca instanțele competente să își consolideze cooperarea și să realizeze schimbul de informații în mod profesional, astfel încât să se prevină tulburările ordinii publice și să se permită fiecărui stat membru să procedeze la o analiză eficace a riscurilor. Modificările propuse sunt rezultatul experienței acumulate de către mai multe puncte naționale de informare fotbalistică în cadrul activității lor cotidiene și ar trebui să le permită acestora să lucreze într-un mod mai organizat și mai profesionist, în vederea garantării unui schimb de informații de calitate.

               (4)

               Modificările nu aduc atingere dispozițiilor naționale în vigoare, în special repartizării competențelor între diferitele servicii și autorități ale statelor membre în cauză, nici competențelor exercitate de către Comisie în temeiul Tratatului de instituire a Comunității Europene,

         DECIDE:
   Articolul 1
   Decizia 2002/348/JAI se modifică după cum urmează:

               1.

               Articolul 2 se modifică după cum urmează:

                           (a)

                           Alineatul (2) se înlocuiește cu următorul text:
                           „(2)   Punctul național de informare fotbalistică are acces, în conformitate cu normele de drept intern și internațional aplicabile, la informații privind datele cu caracter personal referitoare la suporterii cu risc.”

                           (b)

                           Se adaugă următorul alineat:
                           „(6)   Punctul național de informare fotbalistică întocmește și difuzează periodic evaluări generale și/sau tematice ale violențelor și ale tulburărilor de stradă asociate meciurilor de fotbal la nivel național.”

               2.

               Articolul 3 se modifică după cum urmează:

                           (a)

                           Prima teză de la alineatul (3) se înlocuiește cu textul următor:
                           „(3)   Schimbul de date cu caracter personal se efectuează în conformitate cu normele de drept intern și internațional aplicabile, ținând seama de principiile Convenției nr. 108 a Consiliului Europei din 28 ianuarie 1981 privind protecția persoanelor la prelucrarea automată a datelor cu caracter personal și, după caz, ale Recomandării nr. R (87) 15 a Comitetului de Miniștri al Consiliului Europei din 17 septembrie 1987 privind reglementarea utilizării datelor cu caracter personal în sectorul polițienesc.”

                           (b)

                           Se adaugă următorul alineat:
                           „(4)   Schimbul de informații se realizează prin intermediul formularelor adecvate care figurează în anexa la manualul care conține recomandări privind înființarea, la scară internațională, a unei cooperări polițienești și a unor măsuri care vizează prevenirea și gestionarea violențelor și a tulburărilor de stradă asociate meciurilor de fotbal de anvergură internațională care interesează cel puțin un stat membru. Punctul național de informare fotbalistică se asigură că informațiile pe care le transmite sunt complete și în conformitate cu aceste formulare.”

         Articolul 2
   Consiliul evaluează punerea în aplicare a prezentei decizii până la 12 iunie 2010.
   Articolul 3
   Prezenta decizie intră în vigoare în ziua următoare datei publicării în Jurnalul Oficial al Uniunii Europene.

      Adoptată la Luxemburg, 12 iunie 2007.

            Pentru Consiliu

            Președintele

         W. SCHÄUBLE

      (1)  JO C 164, 15.7.2006, p. 30.

      (2)  Aviz emis la 22 martie 2007 (nepublicat încă în Jurnalul Oficial).

      (3)  JO L 121, 8.5.2002, p. 1.


title: Decizia Consiliului din 3 decembrie 1998 de completare a definiției formei infracțiunii de „trafic de persoane” care figurează în anexa la Convenția Europol (1999/C 26/05)

text:
Anunţ juridic important

|

31999D0130(01)

Official Journal C 026 , 30/01/1999 P. 0021 - 0021 Ediţie specială în limba cehă Chapter 19 Volume 01 P. 115  - 115 Ediţie specială în limba estonă Chapter 19 Volume 01 P. 115  - 115 Ediţie specială în limba maghiară Chapter 19 Volume 01 P. 115  - 115 Ediţie specială în limba lituaniană Chapter 19 Volume 01 P. 115  - 115 Ediţie specială în limba letonă Chapter 19 Volume 01 P. 115  - 115 Ediţie specială în limba malteză Chapter 19 Volume 01 P. 115  - 115 Ediţie specială în limba polonă Chapter 19 Volume 01 P. 115  - 115 Ediţie specială în limba slovacă Chapter 19 Volume 01 P. 115  - 115 Ediţie specială în limba slovenă Chapter 19 Volume 01 P. 115  - 115

		19981203Decizia Consiliuluidin 3 decembrie 1998de completare a definiției formei infracțiunii de "trafic de persoane" care figurează în anexa la Convenția Europol(1999/C 26/05)CONSILIUL UNIUNII EUROPENE,având în vedere articolul 43 alineatul (3) din Convenția întemeiată pe articolul K.3 din Tratatul privind Uniunea Europeană privind constituirea Oficiului European de Poliție (Convenția Europol) [1],amintind Acordul încheiat în cadrul Consiliului la 4 decembrie 1997 de completare a definiției formei infracțiunii de "trafic de persoane" care figurează în anexa la Convenția Europol,după consultarea Consiliului de administrație al Europol,DECIDE:Articolul 1Definiția formei infracțiunii de "trafic de persoane" care figurează în anexa la Convenția Europol se completează după cum urmează:- "— trafic de persoane: supunerea unei persoane puterii reale și ilegale a unor alte persoane, prin recurgerea la violență sau amenințări sau prin abuz de autoritate sau uneltire, în special pentru exploatarea activităților de prostituție, a formelor de exploatare sexuală și abuz de persoane minore sau comerț cu copii abandonați. Aceste forme de exploatare includ, de asemenea, activitățile de producere, vânzare sau distribuire de materiale pornografice cu minori;".Articolul 2Prezenta decizie intră în vigoare la 1 ianuarie 1999.Adoptată la Bruxelles, 3 decembrie 1998.Pentru ConsiliuPreședinteleK. Schlögl[1] JO C 316, 27.11.1995, p. 1.--------------------------------------------------


title: Decizia Consiliului din 17 iunie 1994 de autorizare a Comunității Europene și a Comunității Europene a Energiei Atomice să semneze și să încheie convenția privind definirea statutului școlilor europene

text:
               16/Volumul 01

               RO

               Jurnalul Ofícial al Uniunii Europene

               14

         31994D0557

               L 212/1

               JURNALUL OFÍCIAL AL UNIUNII EUROPENE

      DECIZIA CONSILIULUI

   din 17 iunie 1994
   de autorizare a Comunității Europene și a Comunității Europene a Energiei Atomice să semneze și să încheie convenția privind definirea statutului școlilor europene
   (94/557/CE, Euratom)
   CONSILIUL UNIUNII EUROPENE,
   având în vedere Tratatul de instituire a Comunității Europene și, în special, articolul 235 al acestuia,
   având în vedere Tratatul de instituire a Comunității Europene a Energiei Atomice și, în special, articolul 203 al acestuia,
   având în vedere propunerea Comisiei (1),
   având în vedere avizul Parlamentului European (2),
   întrucât Comunitățile Europene doresc să asigure educația în comun a copiilor personalului lor în școli europene, în vederea asigurării bunei funcționări a instituțiilor comunitare și facilitării îndeplinirii misiunilor lor; întrucât, pentru aceasta, statele membre inițiale au semnat, la 12 aprilie 1957, convenția privind definirea statutului școlilor europene;
   întrucât, pentru a eficientiza funcționarea acestor școli și a ține mai bine seama de rolul pe care îl joacă în acest proces Comunitățile, Consiliul și miniștrii educației reuniți în cadrul Consiliului au solicitat, la 31 mai 1990, elaborarea unui proiect al unei noi convenții privind școlile europene;
   întrucât participarea Comunităților la punerea în aplicare a convenției menționate anterior este necesară pentru atingerea obiectivelor Comunității Europene și ale Comunității Europene a Energiei Atomice;
   întrucât Comunitatea Europeană și Comunitatea Europeană a Energiei Atomice vor participa la această punere în aplicare, exercitându-și competențele ce rezultă din normele stabilite prin convenție și prin actele adoptate ulterior în conformitate cu dispozițiile convenției menționate;
   întrucât este necesar, așadar, ca cele două Comunități Europene să încheie convenția menționată;
   întrucât tratatele menționate nu prevăd, pentru adoptarea prezentei decizii, alte autorități care să acționeze în afara celor prevăzute la articolul 235 din Tratatul CE și la articolul 203 din Tratatul Euratom,
   DECIDE:
   Articolul 1
   Convenția privind definirea statutului școlilor europene se aprobă în numele Comunității Europene și al Comunității Europene a Energiei Atomice.
   Textul convenției se anexează la prezenta decizie.
   Articolul 2
   Președintele Consiliului este autorizat să numească persoana sau persoanele împuternicite să semneze convenția prin care Comunitatea Europeană și Comunitatea Europeană a Energiei Atomice își asumă obligații, și să numească persoana împuternicită să depună actul de aprobare în conformitate cu articolul 33 din convenție.

      Adoptată la Luxemburg, 17 iunie 1994.

            Pentru Consiliu

            Președintele

         Th. MIKROUTSIKOS

      (1)  JO C 93, 2.4.1993, p. 1.

      (2)  JO C 128, 9.5.1994.


title: 2009/434/CE: Decizia Consiliului din 25 mai 2009 de modificare a Deciziei 2006/493/CE de stabilire a valorii sprijinului comunitar pentru dezvoltarea rurală pentru perioada 1 ianuarie 2007 - 31 decembrie 2013 , a defalcării anuale a acestuia, precum și a sumei minime care trebuie alocată regiunilor care pot beneficia de obiectivul convergență

text:
               9.6.2009

               RO

               Jurnalul Oficial al Uniunii Europene

               L 144/25

      DECIZIA CONSILIULUI

   din 25 mai 2009
   de modificare a Deciziei 2006/493/CE de stabilire a valorii sprijinului comunitar pentru dezvoltarea rurală pentru perioada 1 ianuarie 2007-31 decembrie 2013, a defalcării anuale a acestuia, precum și a sumei minime care trebuie alocată regiunilor care pot beneficia de obiectivul „convergență”
   (2009/434/CE)
   CONSILIUL UNIUNII EUROPENE,
   având în vedere Tratatul de instituire a Comunității Europene,
   având în vedere Regulamentul (CE) nr. 1698/2005 al Consiliului din 20 septembrie 2005 privind sprijinul pentru dezvoltare rurală acordat din Fondul european agricol pentru dezvoltare rurală (FEADR) (1), în special articolul 69 alineatul (1),
   având în vedere propunerea Comisiei,
   întrucât:

               (1)

               Decizia 2006/493/CE (2) stabilește valoarea sprijinului comunitar pentru dezvoltare rurală pentru perioada 1 ianuarie 2007-31 decembrie 2013, defalcarea anuală a acestuia, precum și suma minimă care trebuie alocată regiunilor care pot beneficia de obiectivul „convergență”.

               (2)

               Consiliul European, în cadrul reuniunii sale din 11 și 12 decembrie 2008, a aprobat un Plan european de redresare economică (PERE), care prevede lansarea unei acțiuni prioritare destinate să permită adaptarea mai rapidă a economiilor statelor membre la provocările actuale.

               (3)

               PERE are la bază un efort echivalent în total de aproximativ 1,5 % din PIB-ul Uniunii Europene, însumând aproximativ 200 miliarde EUR. Din suma menționată anterior, 1 020 milioane EUR ar trebui puse la dispoziția tuturor statelor membre prin intermediul Fondului european agricol pentru dezvoltare rurală, în vederea extinderii internetului de bandă largă în zonele rurale și a consolidării operațiunilor legate de prioritățile stabilite la articolul 16a alineatul (1) literele (a)-(f) din Regulamentul (CE) nr. 1698/2005. În conformitate cu Declarația Parlamentului European, a Consiliului și a Comisiei privind finanțarea proiectelor în domeniul energiei și al internetului în bandă largă, precum și a bilanțului de sănătate al PAC în cadrul Planului european de redresare economică (3), 600 milioane EUR ar trebui să fie disponibili în 2009, iar 420 milioane EUR ar trebui să fie obținuți printr-un mecanism de compensare la concilierea procedurii bugetare a Comunității din 2010 și ar trebui să fie disponibili în 2010.

               (4)

               Prin urmare, Decizia 2006/493/CE ar trebui modificată în consecință,

         DECIDE:
   Articolul 1
   Anexa la Decizia 2006/493/CE se înlocuiește cu textul care figurează în anexa la prezenta decizie.
   Articolul 2
   Prezenta decizie se aplică de la 1 ianuarie 2009.

      Adoptată la Bruxelles, 25 mai 2009.

            Pentru Consiliu

            Președintele

         J. ŠEBESTA

      (1)  JO L 277, 21.10.2005, p. 1.

      (2)  JO L 195, 15.7.2006, p. 22.

      (3)  JO C 108, 12.5.2009, p. 1.

      ANEXĂ

            „ANEXĂ

               Valoarea totală a creditelor de angajament pentru 2007-2013 (prețuri constante din 2004), defalcarea anuală și suma minimă care trebuie alocată regiunilor care pot beneficia de obiectivul «convergență» (1)

                        Prețuri 2004 în EUR (2)

                        2007

                        2008

                        2009

                        2010

                        2011

                        2012

                        2013

                        Total

                        Valoarea totală pentru UE 25, plus Bulgaria și România

                        9 325 497 783

                        10 788 767 263

                        11 058 446 242

                        10 651 531 634

                        9 824 886 713

                        9 588 187 168

                        9 356 225 581

                        70 593 542 384

                        Suma minimă alocată regiunilor care pot beneficia de obiectivul «convergență»

                        27 676 975 284

               Valoarea totală a creditelor de angajament pentru 2007-2013 (prețuri actuale), defalcarea anuală și suma minimă care trebuie alocată regiunilor care pot beneficia de obiectivul «convergență» (3)

                        Prețuri actuale în EUR (4)

                        2007

                        2008

                        2009

                        2010

                        2011

                        2012

                        2013

                        Total

                        Valoarea totală pentru UE 25, plus Bulgaria și România

                        9 896 292 851

                        11 678 108 653

                        12 209 418 209

                        11 995 354 634

                        11 285 706 554

                        11 234 089 442

                        11 181 555 662

                        79 480 526 005

                        Suma minimă alocată regiunilor care pot beneficia de obiectivul «convergență»

                        31 232 644 963

         (1)  Înainte de modulare și de alte transferuri de cheltuieli legate de piață și de plăți directe ale politicii agricole comune pentru dezvoltare rurală.

         (2)  Valorile sunt rotunjite la cel mai apropiat euro.

         (3)  Înainte de modulare și de alte transferuri de cheltuieli legate de piață și de plăți directe ale politicii agricole comune pentru dezvoltare rurală.

         (4)  Valorile sunt rotunjite la cel mai apropiat euro.”


title: 2012/87/UE: Decizia Consiliului din 10 februarie 2012 de numire a unui supleant spaniol în cadrul Comitetului Regiunilor

text:
               15.2.2012

               RO

               Jurnalul Oficial al Uniunii Europene

               L 41/18

         DECIZIA CONSILIULUI
   din 10 februarie 2012
   de numire a unui supleant spaniol în cadrul Comitetului Regiunilor
   (2012/87/UE)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 305,
   având în vedere propunerea guvernului spaniol,
   întrucât:

               (1)

               La 22 decembrie 2009 și la 18 ianuarie 2010, Consiliul a adoptat Deciziile 2009/1014/UE (1) și 2010/29/UE (2) de numire a membrilor și a supleanților în cadrul Comitetului Regiunilor pentru perioada cuprinsă între 26 ianuarie 2010 și 25 ianuarie 2015.

               (2)

               Un loc de supleant a devenit vacant ca urmare a încheierii mandatului doamnei Cristina Elena TENIENTE SÁNCHEZ,

         ADOPTĂ PREZENTA DECIZIE:
   Articolul 1
   Se numește în calitate de supleant în cadrul Comitetului Regiunilor pentru durata rămasă a mandatului, respectiv până la 25 ianuarie 2015:

               —

               Doamna María Isabel NIETO FERNÁNDEZ, Secretaria Técnica de Acción Exterior de la Junta de Extremadura.

         Articolul 2
   Prezenta decizie intră în vigoare la data adoptării.

      Adoptată la Bruxelles, 10 februarie 2012.

            Pentru Consiliu

            Președintele

         C. ANTORINI

      (1)  JO L 348, 29.12.2009, p. 22.

      (2)  JO L 12, 19.1.2010, p. 11.


title: Decizia Consiliului din 27 februarie 2006 privind încheierea, în numele Comunității Europene și al statelor sale membre, a unui protocol la acordul dintre Comunitatea Europeană și statele sale membre, pe de o parte, și Confederația Elvețiană, pe de altă parte, privind libera circulație a persoanelor, în condițiile participării, în calitate de părți contractante, a Republicii Cehe, a Republicii Estonia, a Republicii Cipru, a Republicii Letonia, a Republicii Lituania, a Republicii Ungare, a Republicii Malta, a Republicii Polone, a Republicii Slovenia și a Republicii Slovace, ca urmare a aderării lor la Uniunea Europeană

text:
Anunţ juridic important

|

32006D0245

Jurnalul Oficial L 089 , 28/03/2006 p. 0028 - 0029

		20060227Decizia Consiliuluidin 27 februarie 2006privind încheierea, în numele Comunității Europene și al statelor sale membre, a unui protocol la acordul dintre Comunitatea Europeană și statele sale membre, pe de o parte, și Confederația Elvețiană, pe de altă parte, privind libera circulație a persoanelor, în condițiile participării, în calitate de părți contractante, a Republicii Cehe, a Republicii Estonia, a Republicii Cipru, a Republicii Letonia, a Republicii Lituania, a Republicii Ungare, a Republicii Malta, a Republicii Polone, a Republicii Slovenia și a Republicii Slovace, ca urmare a aderării lor la Uniunea Europeană(2006/245/CE)CONSILIUL UNIUNII EUROPENEavând în vedere Tratatul de instituire a Comunității Europene, în special articolul 310, coroborat cu articolul 300 alineatul (2) primul paragraf a doua teză și alineatul (3) paragraful al doilea,având în vedere Actul de aderare anexat la Tratatul de aderare din 2003, în special articolul 6 alineatul (2),având în vedere propunerea Comisiei,având în vedere avizul conform al Parlamentului European [1],întrucât:(1) Ca urmare a autorizației date Comisiei la 5 mai 2003, s-au purtat negocieri cu Confederația Elvețiană privind protocolul la acordul dintre Comunitatea Europeană și statele sale membre, pe de o parte, și Confederația Elvețiană, pe de altă parte, privind libera circulație a persoanelor, în condițiile participării, în calitate de părți contractante, a Republicii Cehe, a Republicii Estonia, a Republicii Cipru, a Republicii Letonia, a Republicii Lituania, a Republicii Ungare, a Republicii Malta, a Republicii Polone, a Republicii Slovenia și Republicii Slovace, ca urmare a aderării lor la Uniunea Europeană.(2) În conformitate cu Decizia Consiliului din 26 octombrie 2004 și în așteptarea încheierii sale la o dată ulterioară, prezentul protocol a fost semnat în numele Comunității Europene și al statelor sale membre la 26 octombrie 2004.(3) Este necesară aprobarea protocolului,DECIDE:Articolul 1Protocolul la acordul între Comunitatea Europeană și statele sale membre, pe de o parte, și Confederația Elvețiană, pe de altă parte, privind libera circulație a persoanelor, în condițiile participării, în calitate de părți contractante, a Republicii Cehe, a Republicii Estonia, a Republicii Cipru, a Republicii Letonia, a Republicii Lituania, a Republicii Ungare, a Republicii Malta, a Republicii Polone, a Republicii Slovenia și Republicii Slovace, ca urmare a aderării lor la Uniunea Europeană, este aprobat în numele Comunității Europene și al statelor sale membre.Textul protocolului se atașează la prezenta decizie.Articolul 2Președintele Consiliului procedează, în numele Comunității Europene și al statelor sale membre, la notificarea prevăzută la articolul 6 din protocol [2].Adoptată la Bruxelles, 27 februarie 2006.Pentru ConsiliuPreședinteleU. Plassnik[1] Nepublicat încă în Jurnalul Oficial.[2] Data intrării în vigoare a protocolului va fi publicată în Jurnalul Oficial al Uniunii Europene prin bunăvoința Secretariatului General al Consiliului.--------------------------------------------------


title: 2013/596/UE: Decizia Parlamentului European din 17 aprilie 2013 privind descărcarea de gestiune pentru execuția bugetului Fundației Europene de Formare aferent exercițiului financiar 2011

text:
               16.11.2013

               RO

               Jurnalul Oficial al Uniunii Europene

               L 308/289

      DECIZIA PARLAMENTULUI EUROPEAN

   din 17 aprilie 2013
   privind descărcarea de gestiune pentru execuția bugetului Fundației Europene de Formare aferent exercițiului financiar 2011
   (2013/596/UE)
   PARLAMENTUL EUROPEAN,

               —

               având în vedere conturile anuale finale ale Fundației Europene de Formare pentru exercițiul financiar 2011,

               —

               având în vedere Raportul Curții de Conturi privind conturile anuale ale Fundației Europene de Formare pentru exercițiul financiar 2011, însoțit de răspunsurile fundației (1),

               —

               având în vedere Recomandarea Consiliului din 12 februarie 2013 (05753/2013 – C7-0041/2013),

               —

               având în vedere articolul 319 din Tratatul privind funcționarea Uniunii Europene,

               —

               având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (2), în special articolul 185,

               —

               având în vedere Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (3), în special articolul 208,

               —

               având în vedere Regulamentul (CE) nr. 1339/2008 al Parlamentului European și al Consiliului din 16 decembrie 2008 privind înființarea Fundației Europene de Formare (4), în special articolul 17,

               —

               având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului privind Regulamentul financiar aplicabil bugetului general al Comunităților Europene (5), în special articolul 94,

               —

               având în vedere articolul 77 și anexa VI la Regulamentul său de procedură,

               —

               având în vedere raportul Comisiei pentru control bugetar și avizul Comisiei pentru ocuparea forței de muncă și afaceri sociale (A7-0080/2013),

               1.

               acordă directorului Fundației Europene de Formare descărcarea de gestiune pentru execuția bugetului fundației aferent exercițiului financiar 2011;

               2.

               își prezintă observațiile în cadrul rezoluției de mai jos;

               3.

               încredințează Președintelui sarcina de a transmite prezenta decizie împreună cu rezoluția Parlamentului, ca parte integrantă a acesteia, directorului Fundației Europene de Formare, Consiliului, Comisiei și Curții de Conturi și de a asigura publicarea acestora în Jurnalul Oficial al Uniunii Europene (seria L).

            Președintele

         Martin SCHULZ

            Secretarul general

         Klaus WELLE

      (1)  JO C 388, 15.12.2012, p. 165.

      (2)  JO L 248, 16.9.2002, p. 1.

      (3)  JO L 298, 26.10.2012, p. 1.

      (4)  JO L 354, 31.12.2008, p. 82.

      (5)  JO L 357, 31.12.2002, p. 72.

         REZOLUȚIA PARLAMENTULUI EUROPEAN

      din 17 aprilie 2013
      conținând observațiile care fac parte integrantă din decizia privind descărcarea de gestiune pentru execuția bugetului Fundației Europene de Formare aferent exercițiului financiar 2011
      PARLAMENTUL EUROPEAN,

                  —

                  având în vedere conturile anuale finale ale Fundației Europene de Formare pentru exercițiul financiar 2011,

                  —

                  având în vedere Raportul Curții de Conturi privind conturile anuale ale Fundației Europene de Formare pentru exercițiul financiar 2011, însoțit de răspunsurile fundației (1),

                  —

                  având în vedere Recomandarea Consiliului din 12 februarie 2013 (05753/2013 – C7-0041/2013),

                  —

                  având în vedere articolul 319 din Tratatul privind funcționarea Uniunii Europene,

                  —

                  având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (2), în special articolul 185,

                  —

                  având în vedere Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (3), în special articolul 208,

                  —

                  având în vedere Regulamentul (CE) nr. 1339/2008 al Parlamentului European și al Consiliului din 16 decembrie 2008 privind înființarea Fundației Europene de Formare (4), în special articolul 17,

                  —

                  având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului privind Regulamentul financiar aplicabil bugetului general al Comunităților Europene (5), în special articolul 94,

                  —

                  având în vedere articolul 77 și anexa VI la Regulamentul său de procedură,

                  —

                  având în vedere raportul Comisiei pentru control bugetar și avizul Comisiei pentru ocuparea forței de muncă și afaceri sociale (A7-0080/2013),

                  A.

                  întrucât Fundația Europeană de Formare (denumită în continuare „fundația”), cu sediul la Torino, a fost instituită prin Regulamentul (CEE) nr. 1360/90 al Consiliului (6);

                  B.

                  întrucât Curtea de Conturi a declarat că a obținut asigurări rezonabile cu privire la fiabilitatea conturilor anuale ale fundației pentru exercițiul financiar 2011 și cu privire la legalitatea și regularitatea operațiunilor subiacente;

                  C.

                  întrucât, la 10 mai 2012, Parlamentul a acordat descărcarea de gestiune directorului fundației pentru execuția bugetului fundației aferent exercițiului financiar 2010 (7), iar, în rezoluția sa care însoțea decizia de descărcare de gestiune, Parlamentul, printre altele:

                              —

                              a invitat fundația și Comisia să informeze autoritatea care acordă descărcarea de gestiune cu privire la contribuția exactă alocată fundației pentru exercițiul financiar 2010,

                              —

                              a îndemnat fundația să se concentreze asupra raportării eficiente din punctul de vedere al costurilor, care să fie relevantă pentru Consiliul de conducere și pentru principalele părți interesate, permițându-le acestora să verifice performanța fundației,

                              —

                              a invitat fundația să pună în aplicare recomandările din cadrul auditurilor anterioare realizate de Serviciul de Audit Intern (IAS) care nu au fost încă aplicate,

                              —

                              a invitat fundația să informeze autoritatea care acordă descărcarea de gestiune cu privire la revizuirea bugetului prevăzut inițial pentru 2010,

                  D.

                  întrucât creditele de angajament (8) din bugetul aferent exercițiului 2011 s-au ridicat la 20 350 000 EUR, iar creditele de plată la 19 850 000 EUR;

                  E.

                  întrucât contribuția totală a Uniunii la bugetul fundației pentru exercițiul financiar 2011 a fost de 19 850 000 EUR, comparativ cu 19 297 822 EUR în 2010, ceea ce reprezintă o majorare cu 2,86 %;

                  F.

                  întrucât, la sfârșitul exercițiului 2011, fundația a înregistrat un rezultat bugetar pozitiv în valoare de 117 686,58 EUR,

         Gestiunea bugetară și financiară

                  1.

                  reamintește că, în 2011, contribuția totală a Uniunii la bugetul fundației a fost de 19 850 000 EUR;

                  2.

                  invită fundația și Comisia să informeze autoritatea care acordă descărcarea de gestiune cu privire la contribuția exactă acordată fundației pentru exercițiul financiar 2011, întrucât aceasta nu reiese suficient de clar din conturile anuale ale fundației;

                  3.

                  reamintește că fundația trebuie să restituie Comisiei în total 117 686,58 EUR, sumă ce reprezintă rezultatul bugetar înregistrat în 2011;

                  4.

                  observă din Raportul anual de activitate al fundației (RAA) că aceasta a realizat o rată de angajare a creditelor de 99,69 %, similară ratei de execuție din 2010, dar superioară în valoare nominală;

                  5.

                  constată, pe baza RAA, că, în 2011, fundația a efectuat o modificare a bugetului pentru a integra veniturile alocate (286 284,28 EUR, sumă disponibilă în urma exercițiilor anterioare și 4 522,81 EUR, sumă reprezentând dobânda acumulată), care, de regulă, nu sunt stabilite la data de adoptare a bugetului (noiembrie 2010 pentru bugetul 2011);

                  6.

                  ia act de faptul că, potrivit fundației, gestiunea trezoreriei proprii este reglementată printr-un memorandum de înțelegere încheiat cu Direcția Generală Educație și Cultură (DG EAC), sub tutela căreia se află agenția, memorandum care definește criterii clare de plată a subvenției pe baza unor cerințe stricte în materie de fluxurilor de numerar; constată, în plus, că în urma vizitei întreprinse de Curtea de Conturi în noiembrie 2012, fundația intenționează să elaboreze și să adopte o politică oficială în materie de trezorerie în 2013; invită fundația să informeze autoritatea care acordă descărcarea de gestiune cu privire la acțiunile întreprinse pentru a adopta o politică oficială de trezorerie, cu scopul de a reduce la minimum și de a repartiza riscul financiar, vizând în același timp obținerea unei rentabilități adecvate;

         Transferurile și reportările

                  7.

                  constată, pe baza RAA, că, luând în calcul plățile aferente angajamentelor pentru operațiuni reportate din 2010, fundația a realizat o rată de execuție a plăților de 99,8 % din totalul creditelor de plată disponibile în 2011, în valoare de 19 850 000 EUR, comparativ cu 96,5 % în 2010 și cu 90 % în 2009;

                  8.

                  constată, din RAA, că, în 2011, fundația a redus la 12 numărul de transferuri bugetare, comparativ cu 15, în 2010 și cu 33, în 2009; constată că fundația a reportat 13,1 % din suma angajată pentru exercițiul 2011, comparativ cu 12,8 %, în 2010 și cu 17 %, în 2009;

                  9.

                  ia act de faptul că rata de reportare a activităților operaționale – creditele diferențiate (angajamentele restante – „reste à liquider”) este de 33 %, în timp ce rata reportărilor administrative pentru creditele nediferențiate este de 3,9 %;

                  10.

                  observă că, în urma revizuirii activităților și a alocărilor bugetare, fundația a propus o redistribuire a creditelor bugetare alocate pentru a-și consolida activitățile operaționale, care s-a materializat printr-un transfer de credite de angajament și de plată de la titlul I la titlurile II și III în valoare de 147 340 EUR;

         Achizițiile publice

                  11.

                  constată că, în ceea ce privește achizițiile publice, au fost anulate nouă proceduri de ofertare, au fost semnate 38 de contracte și că, la 31 decembrie 2011, erau în vigoare 104 contracte;

         Spații de lucru

                  12.

                  ia act de constatarea Curții de Conturi, potrivit căreia situația spațiilor de lucru ale fundației este nesatisfăcătoare și riscă să aducă atingere continuității activităților acesteia; solicită fundației să își continue eforturile depuse în vederea găsirii unei soluții satisfăcătoare și să informeze autoritatea care acordă descărcarea de gestiune cu privire la acțiunile întreprinse pentru a soluționa această lacună; constată că fundația este pe cale să semneze noul contract de servicii cu regiunea, care este planificat – în urma acordului cu părțile – pentru sfârșitul lunii februarie 2013;

         Resursele umane

                  13.

                  constată din RAA că, la sfârșitul anului 2011, fundația dispunea de șase posturi vacante în schema sa de personal, comparativ cu cele 4 înregistrate la sfârșitul anului 2010;

                  14.

                  observă că efectivul de personal al fundației numără în prezent 125 de angajați, iar în cursul anului 2011 au avut loc 7 noi angajări, în timp ce 10 persoane și-au încetat activitatea;

                  15.

                  constată pe baza RAA că numărul de posturi disponibile pentru execuția mandatului fundației este de:

                              —

                              90 de posturi temporare;

                              —

                              32 de agenți contractuali și agenți locali;

                              —

                              doi agenți locali; și

                              —

                              un expert național detașat;

         Performanță

                  16.

                  constată pe baza RAA că fundația a elaborat o listă revizuită de indicatori de performanță instituțională, pentru ca obiectivele sale să fie mai pertinente și mai ușor de măsurat și pentru a furniza date la nivel agregat privind nivelul de performanță al fundației în ceea ce privește activitățile sale principale și funcționarea sa;

                  17.

                  remarcă, în plus, că fundația a elaborat proiectul „tabloului de bord”, menit să furnizeze informații-cheie actualizate pentru monitorizarea zilnică a activităților sale și, în special, pentru controlul de gestiune și raportare;

                  18.

                  recunoaște că fundația a continuat cu succes, timp de al doilea an consecutiv, Procesul de la Torino, care urmărește să ofere o analiza concisă, fundamentată și completă a reformei educației și formării profesionale din fiecare țară, inclusiv identificarea principalelor tendințe în materie de politici, provocări, constrângeri, bune practici și oportunități, constatările analizelor întreprinse începând din 2010 urmând să fie consolidate cu ocazia conferinței și a acordului privind Declarația de la Torino, la fel ca și inițiativa Torinet privind consolidarea capacităților în domeniul elaborării de politici pe baza unor date concrete;

         Cooperarea cu Centrul European pentru Dezvoltarea Formării Profesionale (Cedefop)

                  19.

                  ia act de faptul că, în noiembrie 2009, acordul de cooperare dintre fundație și Cedefop a fost reînnoit pe perioada 2010-2013; remarcă faptul că, în fiecare an, fundația și Cedefop elaborează, în contextul cadrului de cooperare, un program de lucru comun care este anexat la programul de lucru al fiecărei agenții; salută intenția fundației de a consacra mai mult spațiu în viitoarele rapoarte anuale de activitate informării cu privire la aplicarea programului de lucru comun;

                  20.

                  ia act de faptul că, în 2011, fundația și Cedefop și-au sistematizat și mai mult cooperarea pentru a valorifica la maximum beneficiile mandatelor lor respective, ceea ce a condus la organizarea unor seminarii de schimb de cunoștințe, la acțiuni de colaborare în domeniul dezvoltării calificărilor și la implementarea de instrumente comune de la nivelul Uniuni, cooperând la pregătirea rapoartelor de țară pe 2012 ale țărilor candidate ca parte a acțiunilor întreprinse pentru a da curs Comunicatului de la Bruges privind cooperarea europeană consolidată în domeniul educației și formării profesionale;

                  21.

                  invită Comisia ca, împreună cu Fundația Europeană de Formare, cu Centrul European pentru Dezvoltarea Formării Profesionale, cu Fundația Europeană pentru Îmbunătățirea Condițiilor de Viață și de Muncă și cu Agenția Europeană pentru Sănătate și Securitate în Muncă, să studieze în continuare sinergiile existente între aceste agenții și să informeze autoritatea care acordă descărcarea de gestiune cu privire la posibilitatea integrării mai profunde a acestor patru agenții; invită agențiile respective și Comisia să analizeze dacă o cooperare mai strânsă ar putea duce la realizarea unor economii de scară și la optimizarea performanțelor lor;

         Auditul intern

                  22.

                  constată că IAS a realizat un audit operațional și de conformitate având drept obiect comunicarea externă și internă a fundației în 2011; constată îndeosebi că IAS a formulat 14 recomandări și că niciuna dintre acestea nu a fost clasificată drept „esențială” sau „foarte importantă”; constată, de asemenea, că 12 recomandări au fost clasificate drept „importante”, iar una a fost clasificată drept „de dorit”;

                  23.

                  solicită fundației, în acest context, să pună în aplicare recomandările care i-au fost adresate de IAS;

                  24.

                  face trimitere, pentru alte observații cu caracter orizontal care însoțesc decizia privind descărcarea de gestiune, la Rezoluția sa din 17 aprilie 2013 (9) referitoare la performanțele, gestiunea financiară și controlul agențiilor.

         (1)  JO C 388, 15.12.2012, p. 165.

         (2)  JO L 248, 16.9.2002, p. 1.

         (3)  JO L 298, 26.10.2012, p. 1.

         (4)  JO L 354, 31.12.2008, p. 82.

         (5)  JO L 357, 31.12.2002, p. 72.

         (6)  JO L 131, 23.5.1990, p. 1.

         (7)  JO L 286, 17.10.2012, p. 238.

         (8)  Conturile anuale pentru 2011, p. 13.

         (9)  Texte adoptate, P7_TA(2013)0134 (a se vedea pagina 374 din prezentul Jurnal Oficial).